কলেজ পরিচিতি শত বীর আর শত পীরের স্মৃতিধন্য এই শ্যামল জনপদ চট্টলা। একদিকে পাহাড়ী সুষমার অনির্বচনীয় সৌন্দর্য, অন্যদিকে দিগন্ত বিস্তৃত ঊর্মিমূখর ছন্দময় জলরাশি। কলস্বরা কর্ণফুলির কোল ঘেষে অসীম গৌরব আর অনন্ত সম্ভাবনা নিয়ে দাঁড়িয়ে আছে প্রায় শতাব্দপ্রাচীন বিদ্যাপীঠ সরকারি কমার্স কলেজ। এতদঞ্চলের এটিই একমাত্র বিশেষায়িত শিক্ষা প্রতিষ্ঠান। ১৯৪৭ এর দেশভাগের প্রাক্কালে কলকাতার “গভ. কমার্সিয়াল ইনস্টিটিউট” এর একটি অংশ হিসেবে তৎকালীন পূর্ব পাকিস্তানের বাণিজ্যিক শহর চট্টগ্রামে এর জন্মলাভ। এর পরে ফুলে আর ফসলে ভরেছে তার ডালা। ১৯৬১ সাল পর্যন্ত আই.কম ও বি.কম কোর্স চালু ছিল। এরপর ১৯৬২ তে ঢাকা বিশ্ববিদ্যালয়ের অধীনে বি.কম (অনার্স) ইন কমার্স কোর্স, ১৯৭৩ এ চট্টগ্রাম বিশ্ববিদ্যালয়ের অধীনে হিসাববিজ্ঞান ও ব্যবস্থাপনা বিষযে পৃথক অনার্স কোর্স চালু হয়। ১৯৯২ সালে জাতীয় বিশ্ববিদ্যালয় প্রতিষ্ঠার পর ১৯৯৩ সাল থেকে এ কলেজে এম.কম ১ম পর্ব এবং এম.কম শেষ পর্ব প্রবর্তিত হয়, যা বর্তমানে যথাক্রমে এম.বি.এস ১ম পর্ব ও এম.বি.এস শেষপর্ব নামে পরিচিত। বতর্মানে কলেজে এইচ.এস.সি কোর্স , বিবিএস (পাস) কোর্স, হিসাববিজ্ঞান ও ব্যবস্থাপনা বিষয়ে ৪ বছর মেয়াদী অনার্স কোর্স, ১ বছর মেয়াদী এম.বি.এস ১ম পর্ব কোর্স এবং ১ বছর মেয়াদী এম.বি.এস শেষ পর্ব কোর্স চালু আছে।